text: 142 kørsler uden kørekort
  27 maj 2013 kl. 18.42
  En mand fra Grindsted har kørt 142 gange uden kørekort. Det menes at være dansk rekord. Nærmeste konkurrent er en sjællænder, der kun kan prale med 66 kørsler uden kørekort, skriver Vejle Amts Folkeblad tirsdag.
  Den 41-årige mand fik en betinget frakendelse af kørekortet i januar 2011.
  - Jeg afleverede selv mit kørekort i januar sidste år. Jeg havde fået en betinget frakendelse i 2011 og skulle op til en ny køreprøve inden for et år, men det kom jeg aldrig, forklarede han i Retten i Kolding, da sagen var for mandag formiddag.
  Vejle Amts Folkeblad oplyser, at den 41-årige fortsatte sit arbejde som chauffør i et lokalt firma, som ikke vidste, at han ikke havde kørekortet længere.
  Den 41-årige midtjyde blev afsløret i november, da politiet vinkede ham til siden og bad om at se hans fartskriver. Manden havde overholdt fartbegrænsningerne, men kom til kort, da betjenten bad om at se kørekortet.
  Siden afsløringen har den 41-årige taget kørekortet igen. Og han er stadig ansat i samme firma. Dommeren i Kolding optog sagen til doms. Den afsiges senere.
  